Kafa Bakeresete ba Bogologolo ba Neng ba Dira Seo ka Gone: Barutwa ba ga Jesu ba ile ba dira se Jesu a neng a se ba laela kwantle ga go senya nako. “Letsatsi lengwe le lengwe mo tempeleng le ka ntlo le ntlo ba tswelela ba sa kgaotse ba ruta e bile ba bolela dikgang tse di molemo kaga Keresete.” (Ditiro 5:42) Tiro ya go rera e ne e sa dirwe fela ke setlhopha sengwe sa batho ba ba kgethegileng. Rahisitori mongwe e bong Neander o ne a re “Celsus, mokwadi wa ntlha yo o neng a le kgatlhanong le Bokeresete, o ne a sotla ka gore batho ba ba dirang ka boboa, bathudi ba ditlhako, batho ba ba sugang matlalo, batho fela ba ba sa rutegang le ba maemo a a kwa tlase go gaisa botlhe, e ne e le bareri ba ba tlhagafetseng ba efangele.” Jean Bernardi o ne a kwala jaana mo bukeng ya gagwe ya The Early Centuries of the Church: “[Bakeresete] ba ne ba tshwanetse go tswa ba ya go bua le mongwe le mongwe gongwe le gongwe. Mo mebileng e megolo le mo metseng, mo dipatlelong tsa botlhe le mo magaeng. Go sa kgathalesege gore a ba ne ba amogelwa kgotsa ba sa amogelwe. . . . Ba ne ba ya kwa dikarolong tse di kwa kgakala tsa lefatshe.”